Diari Oficial de la Generalitat Valenciana


Sumari del DOGV 7536, del 29-05-2015 (2015/4708)

RESOLUCIÓ d'11 de maig de 2015, de la Direcció General de Justícia, per la qual s'acorda la publicació de la Resolució de 4 de juliol de 2013, de creació de la Unitat Administrativa de Suport al Centre de Mediació.
----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7536

Data del DOGV
:   29-05-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/4708


Data del document
:   11-05-2015

Organisme emissor
:   Conselleria de Governació i Justícia

Tipus de document
:   Resolució

Descriptors 

:   * Conselleria de Governació i Justícia
    * València

RESOLUCIÓ d'11 de maig de 2015, de la Direcció General de Justícia, per la qual s'acorda la publicació de la Resolució de 4 de juliol de 2013, de creació de la Unitat Administrativa de Suport al Centre de Mediació. [2015/4708]  
Mitjançant una Resolució de 4 de juliol de 2013, de la Direcció General de Justícia, s'ha creat la Unitat Administrativa de Suport al Centre de Mediació de la Comunitat Valenciana.  
La disposició final única de l'esmentada resolució preveu la seua publicació en el Diari Oficial de la Comunitat Valenciana.  
En el Diari Oficial de la Comunitat Valenciana número 7200, de 27 de gener de 2014, es va publicar la Relació de Llocs de Treball, entre altres, de l'esmentada Unitat Administrativa de Suport al Centre de Mediació però no obstant això, per error, s'ha omés donar publicitat al tenor literal de la Resolució de 4 de juliol de 2013 per la qual s'acorda la seua creació.  
En conseqüència, vista l'esmena de l'esmentat error a l'empara del que disposa l'article 105 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i fent ús de les facultats que em conferix l'article 12 del Reglament orgànic i funcional de la Conselleria de Governació i Justícia aprovat per Decret 118/2014, de 18 de juliol, resolc:  
  
  
Primer  
Publicar en el Diari Oficial de la Comunitat Valenciana la Resolució de 4 de juliol de 2013, de la Direcció General de Justícia, per la qual es crea la Unitat Administrativa de Suport al Centre de Mediació de la Comunitat Valenciana, que el que diu literalment figura com a annex I.  
  
Segon  
Contra esta resolució, que posa fi a la via administrativa, podrà interposar-se un recurs contenciós administratiu davant dels jutjats contenciosos administratius de la ciutat de València, o davant d'aquells que es troben en la circumscripció on el demandant tinga el seu domicili, en un termini de dos mesos comptats des de l'endemà de la seua notificació o publicació, conforme el que disposen els articles 8.2, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí de la interposició de recurs potestatiu de reposició en el termini d'un mes des de la seua notificació, davant d'esta Direcció General de Justícia, d'acord amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
València, 11 de maig de 2015.- El director general de Justícia: Julián Ángel González Sánchez.  
  
ANNEX I  
  
RESOLUCIÓ de 4 de juliol de 2013, de la Direcció General de Justícia, per la qual es crea la Unitat Administrativa de Suport al Centre de Mediació de la Comunitat Valenciana  
  
I  
  
La Llei Orgànica 6/1985, d'1 de juliol, del Poder Judicial, en la redacció donada per la Llei Orgànica 19/2003, de 23 de desembre, dedica el seu article 439 a regular la figura de la unitat administrativa, i la definix com aquella que, sense estar integrada en l'oficina judicial, es constituïx en l'àmbit de l'organització de l'Administració de justícia per a la direcció, ordenació i gestió dels recursos humans de l'oficina judicial sobre els quals es tenen competències, així com sobre els mitjans informàtics, noves tecnologies i la resta de mitjans materials.  
Així mateix, dins de les dites unitats, la comunitat autònoma que tinga assumides competències en matèria de justícia podrà establir oficines comunes de suport a una o unes quantes oficines judicials, per a la prestació de servicis, la naturalesa dels quals no exigisca la realització de funcions encomanades com a pròpies per la dita llei orgànica als funcionaris dels cossos de l'Administració de justícia i que es consideren necessaris o convenients per al seu bon funcionament.  
Continua l'apartat 2 del dit precepte atribuint a cada administració, en el seu àmbit territorial, la capacitat de dissenyar, crear i organitzar les unitats administratives i les oficines comunes de suport que siguen necessàries, així com la determinació de la seua forma d'integració en l'Administració pública de què es tracte, el seu àmbit d'actuació, dependència jeràrquica, establiment dels llocs de treball, i la dotació dels crèdits necessaris per a la seua posada en marxa i funcionament.  
  
L'apartat 3 del mencionat precepte disposa que els llocs de treball d'estes unitats administratives, la determinació dels quals correspondrà a la comunitat autònoma amb competències assumides, en el seu respectiu àmbit, podran ser coberts amb personal dels cossos de funcionaris al servici de l'Administració de justícia, de l'Administració de l'Estat i de les comunitats autònomes que reunisquen els requisits i condicions establides en la respectiva relació de llocs de treball.  
  
La possibilitat que els llocs de treball de les unitats administratives siguen coberts per personal al servici de l'Administració de justícia, també es troba prevista en els articles 476.i, 477.f i 478.h de la citada llei orgànica, al regular, respectivament, les funcions dels cossos de Gestió Processal i Administrativa, Tramitació Processal i Administrativa i Auxili Judicial, així com en l'article 520.1 de la mateixa llei.  
  
D'altra banda, l'article 522.4 de la Llei Orgànica del Poder Judicial establix que ?per a l'elaboració i aprovació de les relacions de llocs de treball corresponents a les unitats administratives a què es referix l'article 439, seran competents el Ministeri de Justícia i les comunitats autònomes amb competències assumides en els seus àmbits territorials respectius?, mentres que la disposició transitòria quarta disposa que ?el Ministeri de Justícia i les comunitats autònomes amb competències assumides procediran, en els seus respectius àmbits, a l'organització de les oficines judicials i unitats administratives en la forma establida en esta llei, així com a l'elaboració i aprovació de les relacions de llocs de treball d'acord amb les normes i procediments continguts?.  
  
La Llei Orgànica 5/1982, d'1 de juliol, d'Estatut d'Autonomia de la Comunitat Valenciana (modificat per Llei Orgànica 1/2006, de 10 d'abril), arreplega en l'article 49.1.36a que la Generalitat té competència exclusiva sobre les matèries següents: ?- Administració de justícia, sense perjuí del que disposa la legislació de desplegament de l'article 149.1.5a de la Constitució??.  
  
II  
  
La Llei 5/2012, de 6 de juliol, de Mediació en Assumptes Civils i Mercantils, ha establit una ordenació general de la mediació aplicable a assumptes civils i mercantils, que la connecta amb la jurisdicció ordinària i la dota així d'una major efectivitat com a mecanisme de desjudicialització i com a alternativa en la solució de conflictes.  
  
En el preàmbul es fa referència al fet que eixa norma se circumscriu estrictament a l'àmbit de competències de l'Estat en matèria de legislació mercantil, processal i civil que permeten articular un marc per a l'exercici de la mediació, sense perjuí de les disposicions que es dicten per part de les comunitats autònomes en l'exercici de les seues competències.  
Per tot això, i fent ús d'eixa competència, resulta essencial establir els òrgans amb funcions en el desplegament i control de l'aplicació dels continguts de la Llei 5/2012, de 6 de juliol, de Mediació en Assumptes Civils i Mercantils, i en concret la posada en funcionament del Centre de Mediació de la Comunitat Valenciana que, depenent del departament amb competències per a promoure i administrar la mediació, puga exercir funcions de foment i difusió de la mediació, promoció del seu estudi, homologació de la formació específica, organització del servici públic perquè la mediació es convertisca en una oportunitat accessible a tots els ciutadans, així com l'exercici de les facultats d'inspecció.  
  
Dins d'eixe marc competencial, i atés que està prevista, a més, la regulació, creació i entrada en funcionament del Centre de Mediació de la Comunitat Valenciana, es fa necessària la creació d'una unitat administrativa que done suport a l'activitat que eixe centre faça en el compliment de les seues funcions.  
En virtut del que s'ha exposat, i fent ús de les atribucions que em conferix l'article 12 del Decret 194/2012, de 21 de desembre, del Consell de la Generalitat, pel qual s'aprova el Reglament Orgànic i Funcional de la Conselleria de Governació i Justícia i, prèvia negociació amb les organitzacions sindicals integrants de la Mesa Sectorial de Justícia, resolc:  
  
Primer. Creació de la Unitat Administrativa de Suport al Centre de Mediació de la Comunitat Valenciana.  
De conformitat amb el que preveu l'article 439 de la Llei Orgànica 6/1985, d'1 de juliol, del Poder Judicial, es crea la Unitat Administrativa de Suport al Centre de Mediació de la Comunitat Valenciana, la qual queda integrada en l'estructura de l'Administració de justícia de la Comunitat Valenciana.  
  
Segon. Dotació de personal  
S'aprova la plantilla de dotació de personal de la Unitat Administrativa de Suport al Centre de Mediació de la Comunitat Valenciana, que s'adjunta a la present resolució com a annex I.  
  
Tercer. Àmbit d'actuació  
La Unitat Administrativa de Suport al Centre de Mediació de la Comunitat Valenciana tindrà àmbit autonòmic i exercirà les seues competències en els centres de mediació de la Comunitat Valenciana.  
  
Quart. Dependència jeràrquica  
Els funcionaris que presten els seus servicis en la unitat administrativa de suport als centres de mediació de la Comunitat Valenciana dependran, funcionalment i orgànicament, de la Direcció General de Justícia, en els termes establits en l'article 471 de la Llei Orgànica del Poder Judicial.  
  
Quint. Funcions  
Prestaran labors de suport al Centre de Mediació de la Comunitat Valenciana, tant en la seua seu principal com en qualsevol de les seues delegacions.  
  
Sext. Cobertura de llocs  
Les places de l'Administració de justícia seran cobertes a través dels procediments establits legalment i reglamentàriament.  
En les places de l'administració especial que siguen cobertes per personal del Consell es procedirà d'acord amb el que tinga establit el seu respectiu estatut jurídic.  
  
Sèptim. Calendari i horari de treball  
Al personal de l'Administració de justícia i del Consell que presten servicis en la Unitat Administrativa de Suport al Centre de Mediació de la Comunitat Valenciana se'ls aplicarà l'horari de treball i calendari que els corresponga d'acord amb el que s'ha establit en els seus estatuts jurídics respectius.  
  
Octau. Règim retributiu  
El personal que ocupe els llocs de treball adscrits a la Unitat Administrativa de suport al Centre de Mediació de la Comunitat Valenciana procedents de l'Administració de justícia, mentres no s'aproven les relacions de llocs de treball, percebran les mateixes retribucions que corresponguen al personal destinat en el Deganat dels Jutjats de València.  
  
El personal que ocupe els llocs de treball adscrits a la unitat administrativa procedents de l'Administració del Consell percebrà les retribucions que corresponguen a la Relació de Llocs de Treball de l'Administració del Consell.  
  
DISPOSICIÓ FINAL   
  
Única. Entrada en vigor  
La present resolució entrarà en vigor l'endemà de la publicació en el Diari Oficial de la Comunitat Valenciana.  
Contra esta resolució, que esgota la via administrativa, es podrà interposar potestativament un recurs de reposició davant del mateix òrgan que ha dictat l'acte, en el termini d'un mes comptat des de l'endemà de la publicació, de conformitat amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o recurs davant de la jurisdicció contenciosa administrativa.  
  
València, 4 de juliol de 2013.- El director general de Justícia: Julián Ángel González Sánchez.